D Vorhuet unterem Kommando vom Jörg Göldi - mit Usnahm vo de  Artillerie, wo noch schpöter oder gar nöd aacho isch - isch im Lauf vom 10. Oktober z Kappel aacho. De Jörg Göldi het d Stellung uf de Scheure usgwählt. Vo derte het me en guete Blick uf de Baarerbode, von wo us de Ufmarsch vom Fiind z erwarte isch gsi. Au für d Artillerie, wo erscht am 11. Oktober zwüsche 2 un 3 Uhr am Morge uf Kappel cho isch, isch d Stellig, wegem guete Schussfeld, günschtig gsi. Goldi het die Ziit, wonner am 10. Oktober hätti gha, nöd gnutzt, um die Stellig uszbaue. Us Angscht vor erem Überfall  am frühe Morge het er scho um 4 Uhr laa Tagwacht blase. Gege 11 Uhr isch dann d Meldig cho, d Innerschwiizer siget uf em Wäg uf Kappel. Um 9 Uhr am Morge sin die füf Ort mit 7000-8000 Mann Richtig Kappel losmarschiert gsi.